Anunțată încă din toamna anului trecut, achiziția de servicii de proiectare și a lucrărilor pentru reabilitarea unui hotel din Băile Olănești, aflat în administrarea SRI, a fost atribuită, săptămâna trecută, fără licitație. Aproape 22,7 milioane de lei, fonduri asigurate prin PNRR, va cheltui UM 0969 București, pentru acest obiectiv, desfășurat pe o suprafață de 6,7 hectare, compus din două corpuri de clădire construite înainte de 1989. După refacerea energetică a acestor clădiri, aici agenții SRI își vor putea reface capacitatea de muncă și se vor putea pregăti profesional. Una dintre companiile care și-au adjudecat contractul este patronată, din umbră, de către un om de afaceri condamnat definitiv pentru cumpărare de influență și trimis în judecată de DNA. De altfel, SRI a mai apelat la fondurile PNRR, adică la 9,4 milioane de euro, pentru renovarea unui hotel din Mamaia.